ადად-ნირარი II

ადად-ნირარი II — ნეო-ასურული იმპერიაშ მაფა ჯვ. წ. 911-891 წანეფს.

ხვისტაშა ეშართჷ მუამუშიშ, აშურდან II-შ უკულ. ხვისტაშა ეშულაშ უკულ მალას, ადად-ნირარი II-შ მართუალაშ მეხჷ ეარყეს ასურეთიშ ვასალეფქ - ლევანტის, ანატოლიას დო ირანს. თე არჸებეფი ადად-ნირარი II-ქ ზისხირს ქინაშქვიდუ. ადად-ნირარიქ თაშნეშე დამარცხჷ არამეალეფი, ხეთეფი დო ხურიტეფი. ადად-ნირარიქ მანწყუ ოურდუმე კამპანია ბაბილონეთიშ მაფა შამაშ-მუდამიქიშ მეხჷ დო ქიდეკინჷ ტერიტორიეფი წყარმალუ დიალაშ ოორუეშე, თაშნეშე ნოღეფი ჰიტი დო ზანქუ. ბაბილონეთიშ გეჸვენჯი მაფაშ, ნაბუ-შუმა უკინ I-შ მართუალაშ ბორჯის, ადად-ნირარიქ ხოლო უმოსი ტერიტორიეფ მიდუღუ ბაბილონეთის. უკულ, ადად-ნირარიქ წჷმიჭყჷ ოურდუმე კამპანია ბჟადალს, არამეალეფიშ მეხჷ დო ქიდიჸუნუ თინეფიშ ნოღეფი: კადმუში დო ნისიბინი. თიქ, თაშნეშე, ხეშა ქაშეჸოთჷ ხაბურიშ წყარპიჯის მადვალუ რეგიონი. ჸათე კამპანიეფით ასურეთიქ შანულამი გენძალიერჷ დო კინ გინირთჷ რეგიონალური შანულობაშ სახენწჷფოთ. ადად-ნირარი II-შ უკულ ხვისტაშა ეშართჷ თიში სქუაქ, ტუკულტი-ნინურტა II-ქ, ნამუქჷთ წჷმოძინელო გაგინძორჷ მუამუშიშ პოლიტიკა.

ქოძირით თაშნეშე
 ასურეთიშ მაფეფიშ ერკებული

ლიტერატურა
 Albert Kirk Grayson (1991). Assyrian Rulers of the Early First Millennium BC I (1114–859 BC). University of Toronto Press.

კატეგორია:ნაღურა ჯვ. წ. 891
კატეგორია:ასურეთიშ მაფეფი
კატეგორია:ნეო-ასურული იმპერიაშ მაფეფი